Moskva: Protesti protiv terorizma - 2004-09-07
Predsjednik Putin je odbio razgovore s liderima čečenskih separatista, i optužio zapad za dupli standard u borbi protiv terorizma.
Na desetine hiljada ljudi se danas u Moskvi okupilo u znak protesta protiv terorizma nakon smrtonosnog napada u školi u južnoj Rusiji. Masa ljudi se danas okupila kod Kremlja na događaju koji je inače bio zvanično sankcioniran. Neki su nosili znakove kao podršku predsjedniku Vladimiru Putinu. Prosvjedi su organizirani i u drugim gradovima. Do ovih okupljanja dolazi dok Rusija obilježava drugi dan žalosti za 335 osoba ubijenih u krizi s taocima u Beslanu. Stanovnici tog grada i dalje sahranjuju žrtve i zahtijevaju odgovor na pitanja o okolnostima opsade koja je započela prošle srijede. Sinoć je predsjednik Putin odbio razgovore s liderima čečenskih separatista, i optužio zapad za dupli standard u borbi protiv terorizma. Istovremeno su Sjedinjene Države ponovile svoju osudu krize s taocima u Rusiji. Državni sekretar Colin Powell je danas u Washingtonu izjavio da se napad u Beslanu osobito mora osuditi jer su u njemu ubijena i djeca. On je osudio bilo koji oblik terorizma u društvu. Ministar odbrane Donald Rumsfeld je rekao da teroristi nastoje terorizirati nedužne ljude i da civilizirani svijet mora poduzeti ofanzivu protiv terorizma. Predsjednik Bush je napad u Rusiji opisao kao mračno podsjećanje na prirodu terorista.